Απόφαση του Συμβουλίου της 14ης Δεκεμβρίου 2000 σχετικά με τη σύσταση προσωρινής μονάδας δικαστικής συνεργασίας (2000/799/ΔΕΥ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Ένωσης, και ιδίως το άρθρο 31 και το άρθρο 34 παράγραφος 2 σημείο γ), την πρωτοβουλία της Ομοσπονδιακής Δημοκρατίας της Γερμανίας καθώς και την πρωτοβουλία της Πορτογαλικής Δημοκρατίας, της Γαλλικής Δημοκρατίας, του Βασιλείου του Βελγίου και του Βασιλείου της Σουηδίας(1), τη γνώμη του Ευρωπαϊκού Κοινοβουλίου(2), Εκτιμώντας τα ακόλουθα: (1) Τα άρθρα 29 και 31 της συνθήκης κάνουν έκκληση ιδίως για στενότερη συνεργασία εντός της Ευρωπαϊκής Ένωσης μεταξύ των αρμοδίων αρχών για την καταπολέμηση του οργανωμένου εγκλήματος. Η αποτελεσματική βελτίωση αυτής της δικαστικής συνεργασίας μεταξύ των κρατών μελών επιβάλλει να ληφθούν, χωρίς άλλη καθυστέρηση, διαρθρωτικά μέτρα, στο επίπεδο της Ευρωπαϊκής Ένωσης, τα οποία θα διευκολύνουν τον συντονισμό των δράσεων έρευνας και δίωξης που αφορούν το σοβαρό έγκλημα, ειδικότερα όταν είναι οργανωμένο, και οι οποίες καλύπτουν το έδαφος πλειόνων κρατών μελών, και ιδίως τη σύσταση προσωρινής μονάδας δικαστικής συνεργασίας. (2) Το Συμβούλιο θέσπισε την κοινή δράση 98/428/ΔΕΥ, της 29ης Ιουνίου 1998, για τη δημιουργία ευρωπαϊκού δικαστικού δικτύου(3). (3) Τα συμπεράσματα του Ευρωπαϊκού Συμβουλίου του Τάμπερε της 15ης και 16ης Οκτωβρίου 1999, και ιδίως το σημείο 46 των συμπερασμάτων, αφορούν τη δημιουργία μονάδας (Eurojust), αποτελούμενης από εισαγγελείς, δικαστές ή αξιωματικούς της αστυνομίας με ισοδύναμες προνομίες, προκειμένου να ενισχυθεί η καταπολέμηση των σοβαρών μορφών οργανωμένου εγκλήματος. (4) Η προσωρινή αυτή μονάδα θα πρέπει να συνέρχεται στηριζόμενη στην υποδομή του Συμβουλίου, εξυπακουομένου ότι η εμπειρία που θα αποκτήσει θα μπορέσει να συμβάλει στη θέσπιση της πράξης για τη σύσταση της Eurojust. (5) Η εμπειρία η οποία θα αποκτηθεί από αυτή την προσωρινή μονάδα θα χρησιμεύσει ως βάση για τη θέσπιση της πράξης για τη σύσταση της Eurojust, ΑΠΟΦΑΣΙΖΕΙ: Άρθρο 1 Ιδρύεται σύνθεση αποκαλούμενη "προσωρινή μονάδα δικαστικής συνεργασίας", ευρισκόμενη στις Βρυξέλλες και στηριζόμενη στην υποδομή του Συμβουλίου. Άρθρο 2 1. Οι στόχοι της προσωρινής μονάδας είναι οι ακόλουθοι: α) βελτίωση της συνεργασίας μεταξύ των αρμοδίων εθνικών αρχών στον τομέα των ανακριτικών πράξεων και των διώξεων όσον αφορά το σοβαρό έγκλημα, ιδίως όταν είναι οργανωμένο, εφόσον αυτές αφορούν δύο ή περισσότερα κράτη μέλη, β) στο αυτό πλαίσιο, τόνωση και βελτίωση του συντονισμού των ερευνών και των διώξεων μεταξύ των κρατών μελών, λαμβάνοντας υπόψη κάθε αίτηση προερχόμενη από εθνική αρμόδια αρχή και κάθε πληροφορία παρεχομένη από κάθε αρμόδιο όργανο σύμφωνα με τις διατάξεις που θεσπίζονται στο πλαίσιο των συνθηκών. 2. Η προσωρινή μονάδα προσφέρει την εμπειρογνωμοσύνη της στα κράτη μέλη και στο Συμβούλιο, εφόσον παρίσταται ανάγκη, με την προοπτική της διαπραγμάτευσης και της θέσπισης από το Συμβούλιο της πράξης για τη σύσταση της Eurojust. Άρθρο 3 1. Κάθε κράτος μέλος τοποθετεί στη σύνθεση που αναφέρεται στο άρθρο 1, έναν εισαγγελέα, ένα δικαστή ή έναν αξιωματικό της αστυνομίας με ισοδύναμες προνομίες, o οποίος μπορεί να εξασφαλίζει τα καθήκοντα συνδέσμου που είναι αναγκαία για την υλοποίηση των στόχων που αναφέρονται στο άρθρο 2 και του έργου που αναφέρεται στην παράγραφο 2 του παρόντος άρθρου. Τα μέλη αυτά μπορούν, εφόσον απαιτείται για την εκπλήρωση του έργου τους, να οργανώνουν αποστολές σε κράτος μέλος οι αρχές του οποίου συμμετέχουν σε συγκεκριμένη έρευνα ή δίωξη και να συνέρχονται, εφόσον χρειάζεται, σε οποιοδήποτε άλλο μέρος. 2. Στο πλαίσιο της εθνικής νομοθεσίας κάθε κράτους μέλους, σε σχέση με κάθε όργανο που είναι αρμόδιο σύμφωνα με τις διατάξεις που θεσπίζονται στα πλαίσια των συνθηκών, και στα πλαίσια των αντίστοιχων αρμοδιοτήτων τους, τα μέλη της προσωρινής μονάδας συμβάλλουν στον εύρυθμο συντονισμό και στη διευκόλυνση της δικαστικής συνεργασίας μεταξύ των αρμόδιων εθνικών αρχών, για τις δράσεις έρευνας και δίωξης που αφορούν το σοβαρό έγκλημα, ιδίως όταν είναι οργανωμένο, εφόσον τούτο αφορά δύο ή περισσότερα κράτη μέλη. Ο συντονισμός θα μπορούσε, ιδίως, να συμβάλλει στην εξέταση λύσεων για την κίνηση και τη διεξαγωγή των ερευνών και των διώξεων. Ειδικότερα, τα μέλη της προσωρινής μονάδας θα πρέπει, στο μέτρο του δυνατού, να υποστηρίζουν τον συντονισμό και την εκτέλεση των εργασιών των κοινών ομάδων έρευνας. Άρθρο 4 Η Επιτροπή συμμετέχει πλήρως στις εργασίες της προσωρινής μονάδας, σύμφωνα με το άρθρο 36 παράγραφος 2 της συνθήκης. Άρθρο 5 Η παρούσα απόφαση παράγει αποτελέσματα από την ημέρα που υιοθετείται. Παύει να εφαρμόζεται από την ημερομηνία κατά την οποία η πράξη για τη σύσταση της Eurojust παράγει αποτελέσματα η εν λόγω πράξη πρέπει να υιοθετηθεί πριν από το τέλος του 2001. Βρυξέλλες, 14 Δεκεμβρίου 2000.

[Source: multi_eurlex | Tokens: 4263]